1993 YIL 1 YaNVARIDAN MEHNAT HAQI, NAFAQALAR VA STIPENDIYALARINING MIQDORLARINI OShIRISh TO‘G‘RISIDA

Respublika aholisining ijtimoiy muhofazasini yanada kuchaytirish to‘g‘risida:
 1. O‘zbekiston Respublikasi hududida ish haqi va mehnat nafaqasining eng oz miqdori darajasi 1,25 baravar oshirilsin va ularning eng oz miqdori 25000 so‘m qilib belgilansin.
 2. Ushbu Farmonda belgilangan eng oz ish haqiga va mehnatiga haq to‘lash borasida joriy qilingan yagona tarif jadvaliga muvofiq budjetdan pul bilan ta’minlanadigan muassasalar va tashkilotlar xodimlarining tarif stavkalari hamda lavozim stavkalari okladlari 1,25 baravar oshirilsin.
 3. Fuqarolarning soliq olinmaydigan daromadlarining eng past darajasi oyiga 2500 so‘m miqdorida belgilansin.
 4. Hozir amalda bo‘lgan barcha turdagi nafaqalarning miqdori 25 foiz oshirilsin.
 5. Oliy o‘quv yurtlari talabalarining, texnikumlar hamda kiyim-bosh va ovqat bilan ta’minlanmaydigan hunar-texnika bilim yurtlari o‘quvchilarining stipendiyalari 1,25 baravar ko‘paytirilsin. Talabalarning oshxonalari va bufetlarida tushlik ovqatlarning qiymatidan 50 foizli chegirmalar saqlab qolinsin.
 6. O‘zbekiston Respublikasining Moliya vazirligi ish haqini, nafaqalar va stipendiyalarni oshirishga mazkur Farmonda ko‘zda tutilgan xarajatlarni pul bilan ta’minlash manbalarini aniqlasin.
 7. Xo‘jalik hisobidagi birlashmalar, korxonalar va tashkilotlar ushbu Farmonda belgilangan eng oz mehnat haqi miqdorini ana shu maqsadlar uchun o‘z mablag‘lari manbaini qidirib topishlariga qarab joriy etsinlar.
 8. Vazirliklar va idoralar, Qoraqalpog‘iston Respublikasining Vazirlar Kengashi, viloyatlar va Toshkent shahar hokimlari, budjetdan pul bilan ta’minlanadigan tashkilotlar va muassasalar mehnatga haq to‘lashning yangi shartlari o‘z vaqtida joriy etilishini ta’minlasinlar.
 9. O‘zbekiston Respublikasining Markaziy banki respublika korxonalariga, tashkilotlari va muassasalariga ish haqi o‘z vaqtida to‘lanishini ta’minlovchi choralar ko‘rsin.